Neeklooster

**Neeklooster** () is en Dörp in de Gemeen Buxthu in’n Landkreis Stood, Neddersassen.

## Geografie

De Naveröörd sünd Dammhusen in’n Noordoosten, Heitmannshusen in’n Süüdoosten, Obbens in’n Süden, Grundolendörp in’n Süüdwesten un Heendörp un Nottensdörp in’n Westen.

## Historie

Neeklooster kummt 1286 toeerst in de Oorkunnen vör. 1270 harr de Familie Schult an de Lüh bi Neekark in Oolland en Klooster stift. Dat Klooster is denn later ümtagen. De ne’e Oort hett *Bredenbeek* heten, man dör dat Klooster hett sik denn de Naam *Neeklooster* inbörgert. Disse Ümtog is dör de Oorkunn von Bischop Conrad von Veern 1286 beleggt. Dat Klooster hett 1705 dichtmaakt, as de letzte nableven Nunn doodbleven is.

In’n Eersten Weltkrieg sünd 23 Soldaten ut Neeklooster fullen oder vermisst un in’n Tweten 51. An’t Enn von’n Tweten Weltkrieg hebbt an’n 22. April 1945 de Briten dat Dörp innahmen.

Bi Neeklooster gifft dat noch en Reeg ole Krüüzsteen, de fröher de Grenz von’n Kloosterbesitt na Buxthu kenntekent hebbt.

### Verwaltungsgeschicht

De Oort hett vör’n 1. Juli 1823 to dat Amt Oold- un Neeklooster tohöört un denn bet 1852 to dat Amt Harsfeld. In dat Johr is de Oort in dat Amt Hornborg wesselt. Dat Amt Hornborg is aber blots bet 1859 bestahn bleven un Neeklooster hett denn wedder to dat Amt Harsfeld höört. Mit’n 1. April 1885 is dat Amt oplööst worrn un de Oort is Deel von’n Kreis Stood worrn. 1932 is dat Deel von’n ne’en, grötteren Kreis Stood worrn.

Neeklooster is an’n 1. Juli 1972 bi de Gemeenreform in Neddersassen mit de Gemeen Buxthu tohoopleggt worrn.

### Inwahnertall

### Religion

Neeklooster is evangeelsch-luthersch präägt. To dat Kaspel von de Marien-Kark in Neeklooster höört ok Dammhusen un Heendörp to.

De eerste Kark is 1286 boot worrn. Disse Kark is 1499 afbrennt un denn wedder opboot worrn. De hüdige Kark is 1904 in’n neegootschen Stil boot worrn.

### Wapen

Dat Wapen wiest baven links op sülvern Grund dat ole Klooster in grau mit rood Dack, baven rechts op gollen Grund en grönen Twieg mit Bläder un ünnen op blauen Grund en swart Watermöhlenrad.

### Börgermeesters

### Oortsraad

Neeklooster hett binnen de Gemeen Buxthu en egen Oortsraad mit ölven Maten.

;Liddmaten:
* 2001:
*: CDU: Alwin Bremer, Carl-Michael Hofmann, Beate Schleßelmann, Doris Sonnabend
*: SPD: Astrid Bade, Helmuth Burfeind, Marion Frenzel, Ralf Meyer, Hans-Joachim Rothan, Karl-Heinz Warnecke, René Zober
* 2011:
*: CDU: Alwin Bremer, Carsten Gews, Sven Mahnke, Beate Schleßelmann
*: SPD: Astrid Bade, Helmuth Burfeind, Marion Frenzel, Uwe Meinhardt, Ralf Meyer, Axel Pekruhn, Karl-Heinz Warnecke
* 2016:
*: CDU: Alwin Bremer, Carsten Gews, Britta Jahnke, Sven Mahnke
*: SPD: Astrid Bade, Ralf Meyer, Kai Dührkop, Marion Frenzel, Anja Heckert, Karl-Heinz Warnecke, Jens Zych

## Kultur

En Denkmaal för de Fullenen ut de twee Weltkrieg’ steiht an’n Rand von Neeklooster bi’n Woold. Neeklooster hett ok en Kriegsgräversteed, op de de 119 Soldaten begraven liggt, de in de Landkreise Stood, Rodenborg, Cuxhaven un Oosterholt fullen sünd.

En wichtig Fest is de Pingstmarkt, bi den elk Johr to Pingsten veel Lüüd ut de ganze Region kaamt. Anfungen hett dat mit’n Markt vör 130 Johr.

### Verenen

De Drachtenvereen Neeklooster, de de ole Volksdracht pleegt, is 1989 grünn worrn, un de Heimatvereen 1972.

## Weertschop un Infrastruktur

De Freewillige Füürwehr is 1928 grünnt worrn. Vörher harr de Oort al en Plichtfüürwehr, de 1857 toeerst in de Oorkunnen vörkummt.

### Verkehr

Dör Neeklooster löppt de Bundsstraat 73, de in’n Noordwesten na Hornborg un in’n Süüdoosten na Buxthu löppt. In’n Noorden löppt de Kreisstraat 26 na Jörk in Oolland. En lüttjere Straat gifft dat ans noch na Obbens.

In’n September 2010 hett dat Dörp ne’e gele Oortsschiller kregen, op de nu ok de plattdüütsche Naam blangen den hoochdüütschen mit op steiht.

### Scholen

Na Grundschool gaht de Kinner op de Grundschool Neeklooster. De Kinnergoorn is in Heendörp.

### Ver- un Entsorgung

För dat Afwater is de Stadtentwässerung Buxthu tostännig.

## Literatur

* Margarete Schindler, Dietrich Alsdorf: *700 Jahre Neukloster. Dorfchronik.* Neeklooster 1986
* A. H. F. Gast: *Führer durch Buxtehude, Altkloster und Neukloster.* 1930

## Footnoten



## Weblenken

* Drachtenvereen Neeklooster (hoochdüütsch)